היכל התהילה האולימפי של ארצות הברית

**היכל התהילה האולימפי של ארצות הברית** (באנגלית: **United States Olympic & Paralympic Hall of Fame**) הוא ארגון ומוזיאון הממוקם בקולורדו ספרינגס שבמדינת קולורדו בארצות הברית ובו מונצחים ספורטאים אולימפיים ופאראלימפיים, מאמנים, קבוצות ואישים אחרים שתרמו תרומה משמעותית לפיתוח הספורט האולימפי והפאראלימפי בארצות הברית.

נכון לשנת 2025, זכו להיכלל בהיכל התהילה 180 חברים בסך הכול: 123 ספורטאים אולימפיים, 14 ספורטאים פאראלימפיים, 7 מאמנים, 21 תורמים מיוחדים ו-15 קבוצות. ענף הספורט המיוצג ביותר הוא אתלטיקה (עם 47 ספורטאים), כשאחריו השחייה (עם 19 ספורטאים). הספורטאים היחידים שנכנסו להיכל ולא זכו במדליית זהב אולימפית הם הסייפת אניטה דפרנץ, שחקנית הכדורעף פלו היימן, הקופץ לרוחק וילי וייט, המחליקה האמנותית מישל קוואן ורץ ה-200 מטר ג'ון קרלוס.

## היסטוריה

הרעיון של היכל התהילה לספורטאים אולימפיים נולד בשנת 1979, לפי מודל של מוסדות דומים שכבר היו קיימים בכדורסל ופוטבול. הוועד האולימפי של ארצות הברית וקוקה-קולה שימשו כנותני החסות הראשונים, והיו מעורבים ישירות בהקמת ההיכל. החרם על אולימפיאדת מוסקבה ב-1980 עיכב מעט את יישום הפרויקט, אך ב-1982, פאנל של נציגי הוועד האולימפי ועיתונאי ספורט מרחבי ארצות הברית כבר התכנס והחל לבחור את המועמדים הראשונים להיכל התהילה. 21 החברים המייסדים הוכנסו להיכל התהילה בטקס שנערך בשיקגו באוקטובר 1983. האלוף האולימפי בריצות קצרות ובקפיצה לרוחק מ-1936, ג'סי אוונס, קיבל את מרב הקולות, לפני השחיין בעל תשע מדליות הזהב - מארק ספיץ.

במהלך תשע השנים הבאות, בין 4 ל-11 חברים הוכנסו להיכל התהילה מדי שנה, עד שב-1992 עמד מספר החברים על יותר מ-80. בנוסף לאלופים האולימפיים (זכייה במדליית זהב הייתה קריטריון קבלה מפורש לספורטאים), נכללו בהיכל גם "תורמים מיוחדים" לספורט האולימפי, כמו הנשיא לשעבר של הוועד האולימפי הבינלאומי אייברי ברנדג' או כתב הספורט ג'ים מקיי - שסיקר 12 אולימפיאדות במהלך הקריירה שלו. ב-1988, נוספה קטגוריית ותיקים (ששמה שונה מאוחר יותר ל"אגדות") כדי להוקיר ספורטאים שהצלחתם האולימפית הייתה לפני 1948. מאז 1989, ספורטאים שכבר התקבלו להיכל התהילה החלו להיות מעורבים גם הם בבחירת החברים החדשים.

לאחר הפסקה של 12 שנים (עקב הפסקת התמיכה של קוקה-קולה כנותנת חסות), היכל התהילה האולימפי הוקם לתחייה ב-2004 עם Allstate כנותנת החסות החדשה. באותה שנה, טניסאי כיסאות גלגלים רנדי סנואו היה הספורטאי הפאראלימפי הראשון שנכנס להיכל. מאז שנות ה-2000, הציבור מעורב בבחירת חברים חדשים (מתוך רשימה קצרה שנבחרת על ידי ועדה מקצועית) באמצעות הצבעה מקוונת. עם שינוי שמו של הוועד האולימפי של ארצות הברית (USOC) לוועד האולימפי והפאראלימפי של ארצות הברית (USOPC) בקיץ 2019, הורחב גם שמו של היכל התהילה.

היכל התהילה שכן במשך תקופה ארוכה במרכז המבקרים של הוועד האולימפי בקולורדו ספרינגס, לאחר שתוכניות לבניית בניין נפרד נכשלו עקב בעיות תקצוב. בשנת 2020, המוזיאון האולימפי והפאראלימפי של ארצות הברית נפתח (גם הוא בקולורדו ספרינגס), וכולל בתוכו תערוכה קבועה על היכל התהילה וחבריו.

## הליך הבחירה
היכל התהילה מורכב מחמש קטגוריות, שעליהן חלים קריטריוני קבלה שונים. כל השמות המוגשים נבחנים על ידי ועדה המורכבת מספורטאים, נציגי תקשורת ופקידים. הוועדה בוחרת קבוצה מצומצמת של מועמדים מתוך כלל ההצעות, ולאחר מכן מצביעים עליהן ספורטאים, איגודים לאומיים ואוהדים. הקבלה להיכל התהילה מבוססת לא רק על הישגים ספורטיביים, אלא גם על אופי המועמדים ותרומתם מחוץ לספורט.

חמש הקטגוריות הן:
* ספורטאים אולימפיים ופאראלימפיים: משתתפי המשחקים האולימפיים והפאראלימפיים שפרשו מספורט פעיל וחלפו לפחות ארבע שנים מאז השתתפותם האחרונה באולימפיאדה. ספורטאים מספורט קבוצתי יכולים להיכלל רק אם הם זכו במדליה בשתי אולימפיאדות לפחות.
* אגדות: ספורטאים אולימפיים ופאראלימפיים שחלפו לפחות 24 שנים מאז השתתפותם האחרונה באולימפיאדה.
* קבוצות: שני ספורטאים או יותר שהתחרו כיחידה במשחקים האולימפיים או הפאראלימפיים וחלפו לפחות ארבע שנים מאז השתתפותם האחרונה באולימפיאדה.
* מאמנים: אישים המפקחים על משלחת או קבוצה אמריקאית במשחקים האולימפיים או הפאראלימפיים וחלפו לפחות ארבע שנים מאז השתתפותם האחרונה באולימפיאדה.
* תורמים מיוחדים: אנשים שתרמו תרומות יוצאות דופן לתנועה האולימפית או הפאראלימפית בארצות הברית. החברים הנוכחיים בוועד האולימפי האמריקאי אינם יכולים להיכנס להיכל התהילה בזמן כהונתם.

חוקי היכל התהילה שנחקקו ב-2024, קובעים שכל מחזור של היכל התהילה יכלול חמישה ספורטאים אולימפיים, שלושה ספורטאים פאראלימפיים, שתי אגדות, שתי קבוצות (אחת אולימפית ואחת פאראלימפית), מאמן אחד ותורם מיוחד אחד.

## רשימת הנבחרים
שמאל|ממוזער|200px|ג'סי אוונס, מחזור 1983
שמאל|ממוזער|200px|קרל לואיס, מחזור 1985
שמאל|ממוזער|200px|דונה דה וארונה, מחזור 1987
שמאל|ממוזער|200px|ג'ו פרייז'ר, מחזור 1989
שמאל|ממוזער|200px|צ'ארלי פדוק, מחזור 1991
שמאל|ממוזער|200px|ג'קי ג'וינר קרסי, מחזור 2004
שמאל|ממוזער|200px|דייוויד רובינסון, מחזור 2008
שמאל|ממוזער|200px|קריסטין לילי, מחזור 2012
שמאל|ממוזער|200px|מישל קוואן, מחזור 2022

## קישורים חיצוניים
* 

## הערות שוליים

אולימפי של ארצות הברית
קטגוריה:ארצות הברית במשחקים האולימפיים
קטגוריה:קולורדו: ספורט